Foto: Facebook (public)

NAKON što se u medijima pojavila vijest o tome kako je "histerični stjuard" Croatia Airlinesa prije dva tjedna "prijetio putnici zbog mačke", drugi putnici na tom letu stali su u obranu stjuarda i tvrde: On je samo radio svoj posao, a jedini tko je tu bio histeričan je vlasnica mačke!



Događaj se zbio 4. srpnja ove godine na letu iz Frankfurta za Zagreb. Zbog turbulencija se mačak Skips koji je putovao sa svojom vlasnicom Mirtom J. uznemirio, a ona ga je uporno, unatoč upozorenjima stjuarda kako je to protivno sigurnosnim propisima, željela držati u krilu tijekom leta. Vlasnicu je zbog toga po slijetanju zrakoplova u Zračnu luku Zagreb dočekala policija.



No, prava istina o "drami u avionu" znatno je drugačija od priče koju je vlasnica objavila u Jutarnjem listu protiv kojeg, kako neslužbeno doznajemo, Croatia Airlines sprema tužbu zbog blaćenja kompanije i njihova djelatnika, bez da ih se kontaktiralo kako bi se čulo drugu stranu priče.



"Uzrokovala je neugodnosti svim ostalim putnicima"



Drugi putnici u zrakoplovu stali su u obranu stjuarda. Neki od njih su se i direktno javili Croatia Airlinesu:



"Poštovani, jučer sam pročitala članak o mačku u avionu i moram priznati da sam bila u laganom šoku jer napisano ne odgovara niti u jednom pogledu onome što se stvarno dogodilo. Vaš zaposlenik je bio pristojan i jako ljubazan prilikom svih pokušaja da uvjeri putnicu da nije u redu da mačka drži u krilu - VAN TRANSPORTERA. Putnica, osim što nije shvaćala ozbiljnost posljedica koje je mačak mogao prouzročiti, uzrokovala je neugodnosti svim ostalim putnicima jer je bila jako glasna i nepristojna. I za kraj želim uputiti pohvalu vašem zaposleniku na iznimnoj profesionalnosti u obavljanju svojih zaduženja. Lijep pozdrav!", poruka je koju je uputila putnica A.Z.



"Stjuard je bio strpljiv i profesionalan, a ona je bila gruba i cinična"



"Nakon pročitanog članka `Mačka i vlasnicu priveli nakon leta kao teroriste` koji je izašao u jednim našim dnevnim novinama, osjetio sam potrebu da Vam se obratim pismom te objasnim što se to točno desilo.



Budući da sam sjedio u neposrednoj blizini te sam cijelu situaciju mogao čuti i vidjeti, moram reći da je u tekstu izrečeno niz netočnih informacija koje se tiču ponašanja kabinskog osoblja, a posebno spominjanog stjuarda Vjerana Ivankovića.



Prilikom polijetanja aviona kabinsko osoblje je napravilo rutinsku provjeru prtljažnog prostora koje se nalazi iznad glava putnika. Prilikom provjere stjuard je uočio da putnica u krilu drži transporter u kojem je bila mačka. Uljudno je zamolio putnicu da spusti transporter na pod što je ona i učinila. Na žalost, turbulencije su učinile svoje te se životinja uznemirila i počela mjaukati na što je vlasnica podigla transporter sa poda i stavila ga u krilo da smiri životinju.



Kao osoba koja je i sama odrasla uz kućne životinje shvaćam brigu vlasnice za svog ljubimca te razumijem njenu početnu reakciju. Turbulencije su se smirile te je stjuard u sljedećem obilasku putnika opet zamolio vlasnicu mačke da istu spusti na pod uz objašnjenje da je to zbog sigurnosnih uvjeta i pravila koje nalaže zrakoplovna tvrtka. Došlo je do konflikta u kojem je vlasnica mačke grubo i cinično reagirala na inzistiranje stjuarda da se poštuju pravila. Stjuard joj je zatim objasnio koje su posljedice neposluha te se vratio sa formularom koji je uručio putnici. Na uručivanje formulara putnica je reagirala novim ciničnim opaskama koje smo i nakon odlaska stjuarda bili prisiljeni slušati. Ljudi koji su bili bliži situaciji reagirali su na sve kolutanjem očima i nevjericom. Prilikom izlaska iz aviona gospodin koji je sjedio do mene mi je poklonio spužvene čepove za uši duhovito konstatirajući `za svaki slučaj, nikad se ne zna kad će se opet desiti`.



Moram napomenuti da je ponašanje kabinskog osoblja, posebno gore navedenog stjuarda, kao i njihovo inzistiranje u provođenju pravila bilo na visokoj profesionalnoj razini, a nikako `histerično` kako se navodi u tekstu.



Kada se nalazim u avionu te letim par tisuća metara iznad zemlje, onda želim da osoblje koje je odgovorno za sigurnost u avionu, a time i za moj život, slijepo i beskompromisno provodi zadana pravila, tj. da savjesno obavljaju posao za koji su plaćeni. Navedeni stjuard je učinio upravo to, i to sa dozom strpljivosti i profesionalnosti.



Nadam se da će ovo pismo pomoći da se riješi ova priča u kojoj se javno proziva stjuarda koji je, ako se mene pita, samo radio svoj posao i izvršavao propisana pravila koja u avionu trebaju vrijediti za sve putnike", navodi putnik Mate J.



Croatia Airlines: Što bi se dogodilo da je iz naručja vlasnice zbog nagle turbulencije mačka "poletjela" kabinom zrakoplova?



"U tekstu Jutarnjeg lista od srijede, 16. srpnja 2014. godine, koji je objavljen na 15. stranici pod naslovom `Mačka i vlasnicu priveli nakon leta kao teroriste (nadnaslov Drama u avionu Croatia Airlinesa)`, izostavljene su mnoge relevantne činjenice, a iznesen je niz netočnih i senzacionalističkih tvrdnji. Budući da novinar prije objave teksta uopće nije kontaktirao Odnose s javnošću Croatia Airlinesa kako bi prikupio sve relevantne činjenice, smatramo da je, iznoseći samo jednostrano prikupljene informacije bez provjere, objavio pristran i neuravnotežen tekst te postupio krajnje neprofesionalno.



Šaljemo Vam službeni komentar cijelog događaja kako bi javnost dobila cjelovitu sliku o spomenutom događaju. Također, prosljeđujemo Vam i reakcije dvoje putnika s leta OU415, koje su stigle na našu adresu. Riječ je o putnicima koji su sjedili u blizini putnice s kućnim ljubimcem i svjedočili navedenom događaju, a njihovi pismeni iskazi potvrđuju profesionalnost našega kabinskog osoblja i neprimjerenu reakciju putnice s mačkom. Zbog toga, kao i zbog detaljne interne analize cjelokupnog događaja, ne postoji ni jedan razlog za bilo kakvo sankcioniranje kolege Vjerana Ivankovića.



Prijevoz kućnih ljubimaca u zrakoplovima Croatia Airlinesa reguliran je propisima, konkretno Operativnim priručnikom (Operations Manual), i u skladu je sa Zakonom o zračnom prometu, nacionalnim zakonodavstvom, zakonodavstvom Europske unije te sigurnosnim procedurama Star Alliancea. Prema spomenutom priručniku prijevoz kućnih ljubimaca u putničkoj kabini zrakoplova može se odobriti ako se ljubimac prevozi u kontejneru, čija veličina ne smije prelaziti 50x40x25 cm, a težina ljubimca i kontejnera zajedno ne prelazi 8 kg. Kontejner mora biti tijekom cijelog leta smješten na podu ispod sjedala.



Osobe koje u kabinu zrakoplova unose životinje jasno su upozorene da moraju poštivati sigurnosna pravila i moraju biti svjesne da preuzimaju odgovornost za ponašanje svojih životinja te da ne smiju kršiti sigurnosna pravila.



Iako neke zrakoplovne kompanije uopće ne dozvoljavaju prijevoz kućnih ljubimaca u kabini zrakoplova, Croatia Airlines nudi tu uslugu, svjestan ljudske privrženosti prema kućnim ljubimcima. Može se dogoditi da kućni ljubimci tijekom leta, radi izmjene tlakova ili turbulencije, proživljavaju svojevrsni stres i promjene, što katkad može izazvati i agresivno ponašanje. Vlasnik (ili osoba koja vodi ljubimca), mora i u tom slučaju osigurati poštivanje sigurnosnih pravila pri prijevozu ljubimca i odgovoran je za ponašanje životinje, kao i za bilo kakvu štetu koju bi kućni ljubimac mogao uzrokovati.



Prema očitovanju posade s leta OU 415 Frankfurt - Zagreb, te na temelju tvrdnji putnika koji je svjedočio događaju iz neposredne blizine, putnica se, na žalost, nije pridržavala gore navedenih sigurnosnih propisa vezanih za prijevoz životinja u kabini zrakoplova, što je u dopisu, koji je uputila Službi za korisnike Croatia Airlinesa, i sama priznala, jer je kontejner s mačkom uzela u krilo, unatoč tome što ju je posada više puta upozorila da kontejner s mačkom mora biti smješten na podu zrakoplova.



Na navedenom letu OU 415 unaprijed je bila najavljena turbulencija, što je zahtijevalo dodatnu pozornost kabinske posade te je osobito zbog toga kontejner s mačkom morao biti propisno smješten. Zamislimo što bi se dogodilo da je iz naručja vlasnice zbog nagle turbulencije mačka `poletjela` kabinom zrakoplova, da se pritom ozlijedila ili da je ozlijedila nekog od putnika (u zrakoplovu je bilo i male djece). Tko bi onda bio odgovoran? Zato i postoji regulativa da se sva ručna prtljaga posprema ispod sjedala ili u pretince.



To se pravilo mora poštivati ponajprije iz sigurnosnih razloga, ali važno je i zbog drugih putnika. Naime, neki putnici loše reagiraju na prisutnost životinja u kabini, osobito za vrijeme serviranja hrane i pića, a neki su i alergični na dlaku životinja. Prema službenom izvješću posade, poslije spomenutog leta, članica kabinskog osoblja istaknula je da je `u servisu primijetila gospođu s macom u zagrljaju, macina glava bila je naslonjena gospođi na rame`. Zamolila je gospođu da macu spremi u odgovarajući spremnik, pod sjedalo. Poslije završetka posluge hrane i pića vidjela je da je gospođa spremila macu, ali ne i spremnik.



Kako je putnica više puta odbila poštivati sigurnosne procedure, odnosno nije pristala kontejner s mačkom spustiti na pod zrakoplova, kabinsko osoblje, uz suglasnost kapetana, bilo je prisiljeno pokrenuti proceduru potpisivanja obrasca `Prekršaj, neprihvatljivo ponašanje u zrakoplovu - zadnje upozorenje`. Budući da je putnica i nakon toga, nastavila s istim ponašanjem, nije preostalo ništa drugo nego, sukladno propisima, zatražiti intervenciju policije.



Svjetska praksa potvrđuje da bi mnoge aviokompanije reagirale mnogo rigidnije. U nekim slučajevima zrakoplov se preusmjerava na alternativnu zračnu luku, na trošak putnika koji je takvu situaciju izazvao, a nije čak ni neuobičajeno da putniku, koji ne poštuje sigurnosne procedure, na određeno vrijeme zabranjuju letenje njihovim zrakoplovima. Upozorivši putnicu nekoliko puta o neprihvatljivom ponašanju za vrijeme leta, kabinsko osoblje Croatia Airlinesa, koliko god je bilo moguće, pokazao je fleksibilnost i krajnju strpljivost u očekivanju primjerene reakcije putnice.



Možemo razumjeti brigu putnice za njezinog kućnog ljubimca, ali također smatramo neprimjerenim prozivati članove posade zrakoplova zbog inzistiranja na provođenju sigurnosnih procedura, jer je upravo osiguranje sigurnosti tijekom leta njihova najvažnija dužnost i najveća odgovornost. Sigurnost svih putnika u svakom trenutku leta prioritet je od kojega kompanija ni u kojem slučaju ne može odustati", navodi se u očitovanju Croatia Airlinesa.

